In nomine Domini. Amen. Per hoc presens instrumentum publicum cunctis pateat evidenter quod, anno eiusdem millesimo CCC° vicesimo, indictione quarta, mense martio, videlicet die sabbato ante brandones, Pontificatus sanctissimi in Christo patris et domini Johannis divina providencia pape XXIIdi anno quinto, in Ecclesia Senonensi, in presencia mei Alexandri notarii publici infrascripti et testium subscriptorum, Reverendus in Christo pater dominus Stephanus de Bourreto, Dei gratia Parisiensis Episcopus, antea electus in discordia in Episcopum Parisiensem, postmodum per Sedem Apostolicam in curia Romana confirmatus et consecratus ut dicebatur, solemnem fecit professionem et legit in scriptis super maius altare dicte Ecclesie in hec verba: EGO STEPHANUS, PARISIENSIS EPISCOPUS, DEO ET SANCTE MATRI ECCLESIE SENONENSI ET TIBI PATER GUILLELME TUISQUE SUCCESSORIBUS DEBITAM SUBIECTIONEM ET OBEDIENCIAM ORE PROMICTO ET MANU CONFIRMO. Dictusque Reverendus pater Episcopus Parisiensis, propria manu cum penna et incausto, in testimonium huiusmodi professionis ab ipso solemniter facte (F° 51, v°), crucis signaculo formam dicte professionis signavit et, post dictam professionem, obtulit supra maius altare predictum unam capam de serico bonam, ad usum suum in Ecclesia Senonensi, quamdiu vixerit, vocatus per dominum Archiepiscopum ad consilia et consecrationes episcoporum provincie Senonensis. Actum anno, indictione, mense, die et pontificatu predictis, presentibus venerabilibus et discretis viris dominis Johanne de Plesseyo, Celerario et canonico Senonensi, Guillermo de Plesseto, Johanne de Cauda, canonico Senonensi, magistris et dominis Egidio Alemani, Dionisio de Albigniaco, Officialibus Senonensibus, Simone de Aula, Johanne Audacis, Johanne Aurifabri advocatis, Thoma de Lorreto, Petro de Sancto Florentino tabellionibus curie Senonensis et pluribus aliis clericis et laycis astantibus premissis. Et ego Alexander Socii de Senonis, Clericus, publicus apostolica, imperiali et regia auctoritatibus notarius, premissis dicta die sabbati ut prescribitur actis, unacum dictis testibus, presens fui, huic presenti publico instrumento inde confecto quod occupatus scribi feci, propria manu subscripsi, illudque in hanc formam publicam redigens signo meo solito signavi rogatus.